成都遨樂詩二十一首 三月三日登學射山
作者：田況
朝代：宋

paragraphs: 麗日照芳春，良會重元巳。
陽濱修祓除，華林程射技。
所尚或不同，茲俗亦足喜。
門外盛車徒，山半列鄽市。
彩堋飛鏑遠，醉席歌聲起。
回頭望城郭，烟靄相表裏。
秀色滿郊原，遥景落川涘。
目倦意猶遠，思餘情未已。
登高貴能賦，感物暢幽旨。
宜哉賢大夫，由斯見材美。